Document ID: 31992R2009

31992R2009
L 203/10
SLUŽBENI LIST EUROPSKE UNIJE
20.07.1992.
UREDBA KOMISIJE (EZ) br. 2009/92
od 20. srpnja 1992.
o određivanju metode analize Zajednice za etilni alkohol poljoprivrednog podrijetla korišten u pripremi jakih alkoholnih pića, aromatiziranih vina, aromatiziranih pića na vinskoj osnovi i aromatiziranih koktela vinskih proizvoda
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske ekonomske zajednice,
uzimajući u obzir Uredbu Vijeća (EEZ) br. 1576/89 od 29. svibnja 1989. o utvrđivanju općih pravila o definiranju, opisivanju i predstavljanju alkoholnih pića (1), a posebno njezin članak 4. stavak 8.,
uzimajući u obzir Uredbu Vijeća (EEZ) br. 1601/91 od 10. lipnja 1991. o utvrđivanju općih pravila o određivanju, opisivanju i prezentiranju aromatiziranih vina, aromatiziranih pića na bazi vina i aromatiziranih koktela na bazi vina (2), a posebno njezin članak 4. stavak 4.,
budući da, kako bi se omogućilo nadležnim vlastima za izvrše odgovarajuće provjere etilnog alkohola poljoprivrednog podrijetla definiranog u članku 1. stavku 3. točki (h) Uredbe (EEZ) br. 1576/89 i kako je navedeno u članku 3. točki (d) trećoj alineji Uredbe (EEZ) br. 1601/91, moraju se usvojiti metode analize Zajednice;
budući da su svojstva etilnog alkohola poljoprivrednog podrijetla navedena u Prilogu I. Uredbi (EEZ) br. 1576/89 i Prilogu I. Uredbi (EEZ) br. 1601/91; budući da su ova svojstva jednaka elementima koji čine definiciju neutralnog alkohola u Prilogu I. Uredbi Vijeća (EEZ) br. 2046/89 od 19. lipnja 1989. o utvrđivanju općih pravila za postupke destilacije koja uključuju vina i nusproizvode u proizvodnji vina (3); budući da metode analize Zajednice za neutralni alkohol koje se primjenjuju u sektoru vina navedene u Uredbi Komisije (EEZ) br. 1238/92 (4) također moraju biti priznate kao metode analize Zajednice za primjenu Uredbi (EEZ) br. 1576/89 i (EEZ) br. 1601/91;
budući da u svrhu osiguranja usporedivosti rezultata dobivenih korištenjem metoda analize usvojenih ovom Uredbom treba definirati zahtjeve ponovljivosti i obnovljivosti za rezultate dobivene korištenjem ovih metoda;
budući da su mjere utvrđene ovom Uredbom u skladu s mišljenjem Provedbenog odbora za jaka alkoholna pića i s mišljenjem Provedbenog odbora za aromatizirana pića na bazi vina,
DONIJELA JE OVU UREDBU:
Članak 1.
Metode analize Zajednice za etilni alkohol poljoprivrednog podrijetla, definiran u članku 1. stavku 3. točki (h) Uredbe (EEZ) br. 1576/89 i kako je navedeno u članku 3. točki (d) trećoj alineji Uredbe (EEZ) br. 1601/91 su one navedene u Prilogu Uredbi (EEZ) br. 1238/92.
Članak 2. Uredbe (EEZ) br. 1238/92 primjenjuje se na usporedivost rezultata analize.
Članak 2.
Ova Uredba stupa na snagu sedmog dana od dana objave u Službenom listu Europskih zajednica.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 20. srpnja 1992.

Labels: 17